มีผื่นแดงๆและตุ่มเหมือนสิวครับ
สวัสดีค่ะ ผื่นแดงๆ และตุ่มเหมือนสิว น่าจะเป็น รูขุมขนอักเสบ ซึ่งเกิดจากการติดเชื้อแบคทีเรียหรือเชื้อรา หรืออาจไม่ได้เกิดจากการติดเชื้อ แต่เกิดจากการอุดตันของรูขุมขน อาการคือจะเห็นเป็นตุ่มแดง มักมีหลายตุ่ม อาจเป็นหัวหนอง มักมีอาการเจ็บหรือแสบ แต่ไม่ค่อยคันเหมือนสิว พบได้บ่อยที่หน้าอก แผ่นหลัง หนังศีรษะ หนวด แขน ขา หัวหน่าว เป็นต้น หากเป็นไม่มาก แนะนำให้ฟอกทำความสะอาดด้วยสบู่ฆ่าเชื้อเวลาอาบน้ำ ไม่ใช้หินหรือใยขัดตัว และใช้ยาปฏิชีวนะแบบทา เช่น มิวพิโรซิน (mupirocin) ทาวันละ 2-3 ครั้ง ไม่ใส่เสื้อผ้าที่รัดแน่นหรือมีเนื้อหยาบเกินไป หากเป็นมากอาจต้องทานยาปฏิชีวนะร่วมด้วยนอกจากนี้ อาจเกิดจาก- การแพ้หรือระคายเคืองจากสารเคมีต่างๆ ก็ได้ แต่มักจะมีอาการคันร่วมด้วยเป็นหลัก ดังนั้น ก็ให้พยายามหลีกเลี่ยงสิ่งที่อาจทำให้เกิดการแพ้และระคายเคืองร่วมไปด้วย เช่น หลีกเลี่ยงการใส่น้ำหอม สเปรย์และโลชั่นทาผิว เป็นต้น- หากก่อนหน้านี้มีอาการไข้ ปวดเมื่อยตัว เจ็บคอ คล้ายไข้หวัดนำมาก่อน และตุ่มแดงกลายเป็นตุ่มน้ำใสตามมา ร่วมกับมีอาการคัน ก็อาจเป็นอีสุกอีใสก็ได้ หรือหากมีอาการปวดแสบร้อน และผื่นเป็นแค่เฉพาะที่ ก็อาจเป็นงูสวัดก็ได้ดังนั้น หากอาการไม่ดีขึ้น ก็ควรไปพบแพทย์เฉพาะทางผิวหนังเพื่อตรวจและรักษาค่ะ